
CUVÂNT ÎNAINTE 


Aşezământ dumnezeiesc dat omului, pentru păs- 
trarea vieţii sale, încă de la crearea sa (Fac. 2, 17), 
postul a fost consacrat ca nevoinţă a vindecării şi în- 
tăririi firii umane şi ca armă tare împotriva duhurilor 
necurate, alături de rugăciunea smerită, după cum 
ne învaţă Însuși Fiul lui Dumnezeu întrupat, Hristos 
Domnul (cf. Matei 4, 2; Marcu 9, 29). De aceea, pos- 
tul este o practică bisericească pe care Sfinţii Părinţi 
au preţuit-o făcând din ea un mod de viaţă care tre- 
buie împărtăşit tuturor. Între ei, Sfântul Vasile cel Mare 
(330-379) — el însuşi un neiîntrecut postitor — strălu- 
ceşte în chip deosebit prin învăţătura pe care ne-a dă- 
ruit-o mai ales în Omiliile sale despre post şi împotri- 
va patimii beţiei, rostite în vremea Postului Mare. 

Mari şi nebănuite sunt foloasele postului descope- 
rite nouă de Sfântul Părinte Capadocian. Acestea sunt: 
împăcarea cu Dumnezeu, tămăduirea de patimi și de 
suferinţe, sfinţirea cugetului, a cuvântului şi a simţirii, 
restabilirea părtăşiei cu semenii prin înfrângerea lă- 
comiei, a violenţei şi a certurilor. „Dacă ar domni pos- 
tul, ne învaţă Sfântul Vasile cel Mare, nu s-ar mai făuri 
arme, n-ar mai fi tribunale, n-ar mai fi închisori... 
Postul i-ar fi învăţat pe toți să se înfrâneze nu numai 
de la mâncare, dar să izgonească și iubirea de arginţi, 

lăcomia, precum şi orice viciu” (Omilia II, 5). lar când 
descrie calităţile omului postitor, Sfântul Vasile cel 
Mare scrie: „Faţa celui ce postește iţi inspiră respect; 
nu e imbobocită cu roșeață neruşinată, ci e impo- 
dobită cu o paloare pe care este zugrăvită înfrânarea; 
ochiul celui ce posteşte este blând, mersul măsurat, 
fața serioasă, netulburată de râs nestăpânit. Cel ce 
posteşte este măsurat la cuvânt şi curat la inimă” 
(Omilia |, 9). 

Date fiind claritatea, concizia și frumuseţea aces- 
tor învățături despre post şi cumpătare ale Sfântului 
Vasile cel Mare, un adevărat imn înălţat acestei nevo- 
inţe care curăţeşte şi luminează sufletul şi trupul creş- 
tinului, binecuvântăm publicarea lor — pentru un larg 
folos bisericesc şi duhovnicesc — în acest prim volum 
din colecţia de texte patristice „Sfinţii Capadocieni” 
consacrată acestora, în anul închinat comemorării lor 
omagiale — 2009, de către Patriarhia Română. 


țt DANIEL 


PATRIARHUL BISERICII ORTODOXE ROMÂNE 


DESPRE POST 
(Omilia D 


l 


“Sunaţi din trâmbiță în ziua cea binevestită a 
Domnului”!. Poruncă profetică sunt cuvintele aces- 
tea! Dar citirile din Sfânta Scriptură, pe care le-am citit 
astăzi, sunt mai puternice decât sunetul trâmbiţei şi 
mai lămurite decât orice instrument muzical. Ne ves- 
tesc sărbătoarea premergătoare acestor zile. 

Am cunoscut harul posturilor prin proorocul Isaia. 
Isaia a lepădat postul iudaic şi ne-a arătat adevăratul 
post, spunând: “Nu postiți în judecăţi și în certuri... ci 
dezleagă toată legătura nedreptăţii“2; iar Domnul a zis: 
“Nu fiţi trişti... ci spală-ți faţa ta şi unge-ți capul tău“5. 

Să fim deci cuprinşi de nişte simțăminte ca aces- 
tea, așa cum am şi fost învăţaţi! Să nu ne mâhnim de 
zilele ce se apropie! Să fim veseli în ele, aşa cum se 
cuvine sfinţilor. Cel trist nu primeşte cunună, iar cel 
care suspină nu biruie. Nu te întrista când ţi se poartă 
de grijă! E o nebunie să nu te bucuri de sănătatea 


1. Ps. 80,4. 
2. ls. 58, 4,6. 
3. Matei 6, 16-17. 

sufletului și să te mâhneşti de schimbarea mâncăruri- 
lor, lăsând să se înţeleagă că-ţi face mai multă bucurie 
plăcerea stomacului decât purtarea de grijă a sufletu- 
lui. Săturarea mărgineşte plăcerea numai la pântece; 
postul, însă, urcă folosul la suflet. Bucură-te, că ţi s-a 
dat de Doctor un leac ce ucide păcatul. După cum 
viermii, care se înmulţesc în pântecele copiilor, sunt 
distruşi cu doctorii foarte amare, tot aşa şi postul, 
vrednic cu adevărat de acest nume, când pătrunde în 
suflet, omoară păcatul ascuns în adânc. 


2 


“Unge-ţi capul tău şi spală-ți fața ta“. Cuvintele 
acestea ale Scripturii te duc la taine. Cel uns a fost 
uns, cel spălat a fost spălat. Tu îndreaptă această po- 
runcă la suflet! Unge capul cu ungere sfântă, ca să 
ajungi părtaş al lui Hristos şi așa apropie-te de post. 
Nu-ţi ascunde faţa ca actorii! Faţa ţi-o ascunzi atunci 
când vrei să nu-ţi dezvălui sufletul. Ţi-o ascunzi cu 
minciuna, ca și cu un voal. Să nu fii actor! Actorul în- 
făţişează pe scenă persoane străine. Este rob, dar o 
face pe stăpânul! Este om de rând, şi o face pe îm- 
păratul. Tot așa şi în viaţa aceasta. Mulţi oameni tea- 
tralizează, ca pe o scenă, viaţa lor; una au în inimă şi 
alta arată oamenilor. Nu-ţi ascunde deci faţa! Ceea ce 
eşti, aceea arată-te! Nu lua înfăţişare tristă, căutând 
să fii slăvit pentru că pari înfrânat. Facerea de bine 
trâmbiţată n-are folos, iar postul dat în vileag n-are 
câştig. Că faptele bune, făcute numai pentru a fi vă- 

zute de oameni, nu-şi duc roadele în veacul de apoi, 
ci iau sfârşit o dată cu laudele lumii. Aleargă aşadar 
cu bucurie la darul postului! Postul e un dar din bă- 
trâni. Nu s-a învechit, nici n-a îmbătrânit! E totdeauna 
nou, e veşnic în floare. 

Socotești oare că pun începutul postului odată cu 
darea Legii? Nu! Postul e mai vechi ca Legea. Dacă vei 
avea răbdare, vei vedea că spusele mele sunt ade- 
vărate. Să nu socotești că postul a început cu ziua cu- 
răţirii poruncită poporului lui Israel în a zecea zi a lunii 
a şapteat. Nu! Străbate istoria sfântă, cerceteaz-o, ca 
să afli începutul postului! Postul nu-i descoperire nouă. 
E un odor al strămoşilor. Şi e vrednic de respect tot ce 
e vechi. Respectă deci vechimea postului! Are aceeași 
vârstă ca şi omenirea. 

Legea postului a fost dată în paradis. Adam a pri- 
mit întâia oară porunca de a posti: “Nu mâncaţi din 
pomul cunoștinței binelui şi răului“5. Cuvântul: “Nu 
mâncaţi” este o lege a postului şi înfrânării. Dacă Eva 
ar fi postit şi n-ar fi mâncat din pom, n-am mai fi avut 
trebuinţă de postul de acum, că “n-au trebuinţă cei 
sănătoși de doctori, ci cei bolnavi”6. Ne-am îmbolnă- 
vit prin păcat, să ne vindecăm prin pocăință! lar po- 
căinţa fără post este neputincioasă. Îndreaptă-te, dar, 

4. Lev. 25, 9. 


5. Fac. 2, 17. 
6. Matei 9, 12. 


8 SFÂNTUL VASILE CEL MARE 


înaintea lui Dumnezeu prin post. Mai mult, chipul în 
care au trăit primii oameni în rai este o imagine a pos- 
tului, nu numai pentru că, ducând o viaţă îngerească, 
ajunseseră, prin cumpătare, la asemănarea cu îngerii, 
ci şi pentru că nu erau cunoscute locuitorilor paradi- 
sului toate cele născocite mai târziu de om: nici bău- 
tul vinului, nici tăiatul animalelor, nici toate cele câte 
tulbură mintea omenească. 

N-am postit, şi am fost alungaţi din rai! Să postim, 
dar, ca să ne întoarcem în rai! Nu vezi că Lazăr a intrat 
prin post în paradis? Nu imita neascultarea Evei! Nu 
lua din nou sfătuitor pe şarpe, care ne sfătuieşte să 
mâncăm, ca să ne cruţăm trupul! Nu-ţi găsi scuza în 
boala trupului sau în slăbiciune! Nu-mi spune mie 
scuzele! Spune-le lui Dumnezeu, Care ştie totul! Îmi 
spui că nu poţi să posteşti! Dar să te ghiftuieşti în 
toate zilele vieţii tale şi să-ţi striveşti trupul sub greu- 
tatea mâncărurilor, poţi? Ştiu că doctorii nu prescriu 
bolnavilor mâncăruri felurite, ci post şi înfrânare. Cum 
dar? Dacă poţi să posteşti şi să te înfrânezi când ești 
bolnav, pentru ce spui că nu poţi s-o faci când eşti 
sănătos? Ce este mai uşor pentru stomac: să petreacă 
noaptea cu o mâncare ușoară sau să stea împovărat 
de mulţimea mâncărurilor? Dar, mai bine spus, să nu 
stea, ci să se întoarcă necontenit şi pe o parte şi pe 
alta, rupându-se şi strâmtorându-se; afară numai dacă 
vei spune că şi corăbierii salvează mai uşor de la înec 

o corabie încărcată cu poveri decât una mai sprintenă 
şi mai uşoară. Lucrurile, însă, se petrec cu totul dim- 
potrivă: o mică înălţare a valurilor dă la fund o corabie 
încărcată cu multe poveri, pe când o corabie cu o în- 
cărcătură potrivită trece uşor prin furtună, că n-o îm- 
piedică nimic să plutească pe deasupra valurilor. Tot 
aşa se întâmplă și cu trupurile oamenilor. împovărate 
necontenit cu prea multă mâncare, trupurile se îmbol- 
năvesc cu uşurinţă; dar dacă folosesc mâncare puţină 
şi uşoară scapă şi de suferinţa pe care o aşteaptă de 
pe urma bolii, ca de o furtună ce se pornește împotri- 
va lor, dar se depărtează şi de suferinţa care începe a 
se ivi, ca de o ciocnire cu o stâncă din mijlocul mării. 
Stomacul, care are menirea să întrețină trupul, mistuie 
cu uşurinţă mâncărurile simple şi uşoare; dar dacă i 
se dau mâncăruri costisitoare şi felurite, nu poate să 
le mistuie şi dă naştere la fel de fel de boli. 

Dar să ne întoarcem cuvântul nostru la istoria pos- 
tului. Să arătăm cât este de vechi, să arătăm că toţi 
sfinţii l-au primit, ca pe o moştenire strămoșească, şi 
l-au păzit, transmiţându-l din tată în fiu. Aşa s-a păstrat 
acest bun şi a ajuns, din neam în neam, până la noi. 

În rai nu era vin, nu se tăiau vite şi nici nu se mânca 
came. După potop a apărut vinul. După potop s-a spus: 
“Mâncați de toate ca pe iarba verde“7. Când n-a mai 


7. Fac. 9, 3. 

fost nădejde de desăvârşire, s-a îngăduit ca omul să 
se înfrupte din toate aceste lucruri. Înainte de potop, 
nu se cunoştea vinul; dovadă Noe, care nu ştia ce-i 
vinul. Nu se ivise încă vinul în viaţa oamenilor și nici 
nu ajunsese obicei băutul vinului. Noe n-a văzut pe 
un alt om bând vin și nici el nu încercase gustul vinu- 
lui, așa că, fără să-şi dea seama, a fost vătămat de 
vin. “Noe, spune Scriptura, a sădit vie, a băut din ro- 
dul ei şi s-a imbătat“8, nu pentru că era beţiv, ci pen- 
tru că nu ştia cât trebuie să bea. Deci, descoperirea 
băutului de vin este mai nouă decât paradisul, așa că 
postul este foarte vechi. 

Ştim că Moise prin post s-a urcat în munte?. Că 
n-ar fi îndrăznit să se apropie de vârful muntelui care 
fumega, nici n-ar fi cutezat să intre în nor, dacă n-ar 
fi fost înarmat cu postul. Prin post a primit poruncile 
scrise pe plăci de degetul lui Dumnezeu. Sus, pe 
munte, postul a prilejuit darea Legii; iar jos, la poalele 
lui, lăcomia la mâncare a înnebunit pe oameni să se 
închine idolilor. “Poporul, spune Scriptura, s-a așezat 
să mănânce şi să bea şi s-a sculat să joace”10. O sin- 
gură îmbătare cu vin a zădărnicit cele patruzeci de 
zile de post şi de rugăciune ale lui Moise. Plăcile scri- 
se cu degetul lui Dumnezeu, pe care le primise pos- 
tul, pe acelea le-a sfărâmat beţia, că profetul n-a so- 
cotit cu cale ca un popor beat să primească legile lui 


8. Fac. 9, 20-21. 
9. leş. 24, 18. 
10. leş. 32, 6. 

Dumnezeul |. Şi astfel, poporul care învățase să cu- 
noască pe Dumnezeu prin minuni nespus de mari, a 
alunecat într-o clipită, prin lăcomie la mâncare, la în- 
chinarea de idoli. Pune faţă în faţă acestea două: pos- 
tul, care apropie de Dumnezeu, şi desfătarea, care în- 
depărtează de mântuire. Dar să ne coborâm încă mai 
mult pe calea istoriei, îndreptându-ne spre cele petre- 
cute mai târziu. 


6 


Ce a pângărit pe Isav şi l-a făcut rob fratelui său? 
Nu o singură mâncare în schimbul căreia şi-a dat 
dreptul de întâi-născut!2? Oare nu rugăciunea, unită 
cu postul, a dăruit mamei sale pe Samuel!5? Cine a 
făcut pe Samson viteaz mare şi nebiruit? Oare nu pos- 
tul, prin care a şi fost zămislit în pântecele maicii 
sale!4? Postul l-a născut, postul l-a alăptat, postul l-a 
făcut bărbat, postul, poruncit mamei lui de înger: “Tot 
ce iese din vița de vie să nu mănânce și vin şi băuturi 
ameţitoare să nu bea”!5. 

Postul naşte pe profeţi, întăreşte pe cei putemici. 
Postul înţelepţeşte pe legiuitori. Postul este bun talis- 
man al sufletului, tovarăş credincios al trupului, armă 
pentru luptători, loc de exerciţiu pentru atleţii credinţei. 


11. leş. 32, 19. 
12. Fac. 25, 33-34. 
13. 1 Regi 1, 13. 
14. Jud. 13,4. 

15. Jud. 13, 14. 

Postul îndepărtează ispitele, postul îndeamnă spre 
evlavie. Postul este tovarăș al înfrânării, creator al cas- 
tităţii. În timp de război face eroi, iar în timp de pace 
propovăduieşte liniştea. Pe credincios îl sfințește, iar 
pe preot îl desăvârşeşte, că nu-i cu putinţă să îndrăz- 
nească cineva a săvârşi sfintele slujbe fără să pos- 
tească; aceasta nu numai în slujba noastră de acum, 
tainică și adevărată, ci şi în cea preinchipuitoare, care 
se aducea în Legea cea veche. 

Postul l-a făcut pe Ilie să vadă privelişte de taină. 
După ce timp de patruzeci de zile şi-a curăţit sufletul 
prin post, a fost învrednicit să vadă pe Domnul în peş- 
tera din muntele Horeb, atât cât e cu putinţă unui om 
să-L vadă!6, Prin post a dat înapoi văduvei viu copilul, 
şi astfel, prin post, a fost puternic chiar faţă de moar- 
te17. O voce ieşită dintr-o gură care a postit a închis 
unui popor nelegiuit cerul trei ani şi şase luni!8. Şi ca 
să înmoaie inima neîmblânzită a celor îndărătnici, a 
preferat să sufere şi el ca și aceia. De aceea a și spus: 
“Viu este Domnul; nu va fi apă pe pământ decât nu- 
mai atunci când voi spune eu“19. Şi a făcut Ilie ca, prin 
foamete, întreg poporul să postească, ca să îndrepte 
răutatea oamenilor, pricinuită de desfătare şi de viaţă 
desfrânată. 


16. 3 Regi 19, 8-13. 
17. 3 Regi 17, 22. 
18. 3 Regi 18,1. 
19. 3 Regi 17, 1. 

Ce fel de viaţă a avut Elisei? Prin ce a reuşit Elisei 
să fie găzduit de sunamiteancă20? Prin ce ospăta Eli- 
sei pe profeţi? Oare nu cu ierburi sălbatice şi cu puţină 
făină împlinea legea găzduirii2!? Când oaspeţii au mân- 
cat o dată cu celelalte verdeţuri şi o buruiană otrăvi- 
toare, erau să moară, dacă n-ar fi fost distrusă otrava 
prin rugăciunea postitorului22. Şi, ca să spun pe scurt, 
postul i-a ajutat pe toţi sfinţii să vieţuiască potrivit voii 
lui Dumnezeu. 

Există o piatră, numită amiantă25, pe care focul 
n-o mistuie; când e pusă la flacără, pare că s-a pre- 
făcut în cărbune; dar când e scoasă din foc, se face 
mai curată, ca şi când ar fi fost spălată cu apă. Tot aşa 
erau şi trupurile celor trei tineri din Babilon24%. Prin 
post au căpătat firea amiantei. În văpaia cea mare a 
cuptorului, ca şi cum ar fi avut de aur trupurile lor, 
n-au fost vătămaţi din pricina focului. Mai mult chiar, 
s-au arătat mai puternici decât aurul, că focul nu i-a 
topit, ci i-a lăsat întregi. Şi doar nimic nu putea rezista 
acelei văpăi, hrănite mereu cu catran, cu smoală și cu 
vreascuri, care ieşea afară din cuptor ca la patruzeci 
şi nouă de coţi, că distrugea totul din jur, mistuind 
mulţi caldeeni. Dar cei trei tineri, pentru că au intrat 
în cuptor întovărăşiţi de post, au călcat în picioare 


20. 4 Regi 4,8. 

21. 4 Regi 4, 42-44. 

22. 4 Regi 4, 39-41. 

23. Silicat natural, hidrat de calciu şi magneziu cu țesătură 
fibroasă, rezistent la temperatură înaltă. 

24. Dan. 1, 8-16. 

focul acela cumplit şi au respirat, în acea văpaie mare, 
aer plăcut şi răcoros. Pentru ce? Pentru că au fost 
hrăniţi de post! Focul n-a îndrăznit să se atingă nici de 
părul capului lor25. 

Daniil, “bărbatul doririlor”26, care n-a mâncat pâine 
şi n-a băut apă trei săptămâni27 când a fost aruncat 
în groapa cu lei, a învăţat şi pe lei să posteascăZ8. Ca 
şi cum i-ar fi fost trupul făcut din piatră sau din altă 
materie tare, leii n-au putut să-şi înfigă dinţii în el. Pos- 
tul a călit trupul lui Daniil ca pe o călitură de fier, 
încât, ajungând de nebiruit, leii nici n-au deschis gura 
împotriva sfântului. 

Postul a stins puterea focului, postul a închis gu- 
rile leilor. Postul trimite rugăciunile la cer, dându-le 
aripi în drumul lor spre înălţime. Postul este creşterea 
caselor, mama sănătăţii, pedagogul tinereţii, podoaba 
bătrânilor, tovarăş bun de drum celor ce călătoresc, 
tovarăș credincios al soţilor. Bărbatul nu pune la îndo- 
ială cinstea casei sale când vede că femeia lui pos- 
tește; nici femeia nu se topeşte de gelozie când băr- 
batul său sfinţeşte postul. Cine şi-a împuţinat bunurile 
casei când a postit? Numără astăzi bunurile pe care le 
ai în casă şi numără-le şi după ce-ai postit. Nu va lipsi 


25. Dan. 3, 24-50. 

26. Dan. 9, 23; 10, 1l. 
27. Dan. 10, 2. 

28. Dan. 6, 16-22. 

nimic din cele din casă din pricina postului. Nici o vie- 
tate nu-şi plânge moartea. Nicăieri nu-i sânge, pentru 
că pântecele cel neînduplecat n-a mai dat nici o po- 
runcă împotriva vietăţilor. Cuţitul bucătarilor s-a liniş- 
tit; masa se mulţumeşte cu cele ce răsar singure din 
pământ. 

Sabatul a fost dat iudeilor “ca să se odihnească 
vita ta și robul tău“, spune Scriptura29. Postul să fie 
odihnă slugilor, care te slujesc în toată vremea! Odih- 
nește-ţi bucătarul! Dă libertate celui ce-ţi slujeşte la 
masă! Opreşte mâna celui ce-ţi toarnă vin! Să conte- 
nească o dată şi cel meşter la prepararea feluritelor 
dulciuri! Să se liniştească o dată și casa de zgomote 
nenumărate, de fum, de mirosuri de fripturi, de cei ce 
aleargă în sus şi în jos, care slujesc pântecelui ca unui 
stăpân neînduplecat! Şi cei care percep impozite îngă- 
duie câteodată supușilor să aibă puţină libertate. Deci, 
să dea şi pântecele puţină odihnă gurii! Să facă pân- 
tecele cu noi un armistițiu de cinci zile, el, care totdea- 
una cere și niciodată nu încetează; el, care ia astăzi și 
mâine nu-şi aduce aminte. Când pântecele e plin, dă 
lecţii de înfrânare; când e gol, uită de lecţiile date. 

Postul nu știe ce-i camăta. Masa celui ce posteşte 
nu miroase a procente. Pe orfanul celui ce-a postit 
nu-l înăbușă datoriile părintești ca nişte şerpi care se 


29. leș. 20, 10. 

încolăcesc în jurul lui. Mai mult, postul îi dă prilej de 
bucurie. După cum setea face plăcută băutura, iar 
foamea, când se iveşte, face ca masa să fie dorită, tot 
aşa şi postul înveseleşte pe cel ce mănâncă. Că pos- 
tul, așezându-se la mijloc şi întrerupând necontenita 
desfătare cu mâncăruri, face să ţi se pară mâncarea 
nespus de plăcută, ca ceva nou și necunosut. Deci, 
dacă voiești să-ţi fie masa dorită, primeşte schimba- 
rea pe care o aduce postul! Dar tu, cuprins de pofta 
de a mânca numai bunătăţi, ai distrus, fără să-ţi dai 
seama, pofta de mâncare. Din dorinţa de plăcere, ai 
alungat plăcerea. Da, nici un lucru nu este atât de do- 
rit încât să n-ajungă de disprețuit, dacă te desfătezi 
necontenit de el. Că ne bucurăm mai mult de acele 
lucruri pe care le dobândim mai rar. La fel şi Creato- 
rul nostru a făcut ca prin schimbarea pusă de E! în 
viaţă să ne bucurăm de cele ce ne dăruiește. Nu vezi 
că şi soarele este mai strălucitor după trecerea nopţii, 
privegherea mai dulce după somn, iar sănătatea mai 
dorită după boală? Şi masa, deci, este mai plăcută 
după post. Aceasta atât pentru cei bogaţi şi cu masa 
îmbelșugată, cât şi pentru cei care au o masă sărăcă- 
cioasă şi întâmplătoare. 

Teme-te de pilda bogatului50! Masa îmbelşugată, 
de care s-a desfătat tot timpul vieţii lui, l-a aruncat 
în focul gheenei. Se pârjolea în văpaia cuptorului, nu 


30. Luca 16, 19-31. 

pentru că era învinuit de nedreptate, ci de prea multă 
mâncare şi desfătare. Ca să stingem acel foc, avem 
nevoie, deci, de apă. 

Dar postul nu-i folositor numai pentru viaţa de 
dincolo, ci-i folositor chiar pentru trupul nostru. Trupu- 
rile cele mai sănătoase se îmbolnăvesc și-și schimbă 
starea sănătăţii, fiindcă firea oboseşte şi nu poate su- 
porta povara unei sănătăţi prea înfloritoare. Vezi dar, 
ca nu cumva scuipând acum apa, să doreşti mai târziu 
o picătură, ca bogatul din Sfânta Evanghelie! Nimeni 
nu s-a îmbătat cu apă. Pe nimeni nu l-a durut capul 
vreodată că a fost îngreuiat de apă. Nimeni n-a avut 
nevoie de picioare străine dacă a trăit bând apă. Nimă- 
nui nu i s-au împleticit picioarele, nimănui nu i-au ajuns 
mâinile netrebnice, dacă au fost adăpate cu apă. Că 
greutatea mistuirii, urmare de neînlăturat pentru toţi 
cei care mănâncă prea multe bunătăţi, dă naştere în 
trup la boli necruțătoare. Faţa celui ce postește îţi in- 
spiră respect; nu-i îmbobocită de roşeaţă neruşinată, 
ci-i împodobită cu o paloare pe care-i zugrăvită înfrâ- 
narea. Ochiul celui ce postește este blând, mersul mă- 
surat, faţa serioasă, netulburată de râs nestăpânit. Cel 
ce posteşte este măsurat la cuvânt și curat la inimă. 

Adu-ţi aminte de sfinţii cei din veac “de care lumea 
nu era vrednică, care au pribegit in cojoace, în piei de 
capră, lipsiți, strâmtorați, îndurând rele“5!. mită viaţa 
lor, de cauţi soarta lor! Ce l-a odihnit pe Lazăr în sâ- 


31. Evr. 9, 37-38. 

nurile lui Avraam32? Oare nu postul? Viaţa sfântului 
loan Botezătorul a fost un post35. N-a avut pat, n-a 
avut masă, n-a avut pământ de arat, n-a avut bou de 
arătură, n-a avut grâu, n-a avut brutar, n-a avut nimic 
din cele ce sunt de trebuinţă pentru întreţinerea vieţii. 
Pentru aceasta “nici nu s-a ridicat cineva mai mare 
decât loan Botezătorul din cei născuţi din femei'5%. 
Pe Pavel, pe lângă alte virtuţi, l-a urcat la al treilea cer 
şi postul, pe care-l numără între laudele cele pentru 
necazuri. Dar mai presus de toate pildele spuse până 
acum este Domnul nostru, Care a întărit prin post 
trupul luat pentru noi55. Astfel, întărit prin post, a 
primit în EI ispitele diavolului şi ne-a învăţat ca prin 
post să ne pregătim şi să ne exercităm pentru luptele 
ce le vom da împotriva ispitelor, iar prin foame să 
facem de rușine pe potrivnic. Că diavolul, din pricina 
dumnezeirii Domnului, n-ar fi putut să se apropie de 
EI, dacă Domnul nu s-ar fi coborât prin foame până la 
slăbiciunea firii omeneşti. Înainte de a se înălța la ce- 
ruri, însă, S-a atins iarăşi de mâncare36, ca să ne în- 
credinţeze că trupul Său a inviat. 

Tu, însă, nu încetezi să te îngraşi și să pui carne pe 
tine! Laşi ca mintea să se topească de foame și nu-ţi 
pasă deloc de învăţăturile cele mântuitoare şi făcătoa- 


32. Luca 16, 23. 
33. Matei 3, 4. 

34. Matei ||, ||. 
35. Matei 4, 1-11. 
36. Luca 24, 43. 

re de viaţă! Nu ştii oare că, după cum pe câmpul de 
luptă ajutorul dat unora din luptători duce la înfrân- 
gerea duşmanilor lor, tot aşa şi cel care face pofta 
trupului luptă împotriva duhului, iar cel care dă ajutor 
duhului robeşte trupul? Duhul şi trupul sunt potrivnici 
unul altuia, ne spune Pavel57. Deci, dacă vrei să-ţi în- 
tăreşti mintea, domesticește-ţi trupul prin post. Acest 
înţeles îl au cuvintele Apostolului: "Cu cât se strică 
omul nostru cel din afară, pe atât se înnoieşte omul 
cel dinăuntru“38 şi” Atunci sunt puternic, când sunt 
neputincios"39, 

Pentru ce nu vrei să dispreţuieşti mâncărurile cele 
stricăcioase? Pentru ce nu vrei să dorești masa cea 
din Împărăţia cerurilor, pe care ţi-o pregăteşte postul 
de aici? Nu ştii oare că prin mâncare nemăsurată în- 
graşi viermele ce te va chinui? Care om, îndestulat cu 
hrană îmbelşugată şi trăit într-o necontenită desfătare, 
a primit vreun har duhovnicesc? Moise, ca să primeas- 
că a doua oară Legea, a trebuit să mai postească o 
dată. Ninivitenii, dacă n-ar fi pus şi vitele la post, n-ar 
fi scăpat de nenorocirea ce-i ameninţa40. Ale căror 
oase au rămas oare în pustie? Oare nu ale acelora 
care doreau să mănânce carne41? Aceia, atâta vreme 
cât s-au mulţumit cu mana și cu apa din piatră, au 


37. Gal. 5, 17. 
38. 2 Cor. 4, 16. 
39. 2 Cor. 12, 10 
40. lona 3, 3-9. 
41. Num. 14, 37. 

învins pe egipteni, au mers pe mare şi în seminţiile lor 
nu era bolnav42. Dar când și-au adus aminte de căl- 
dările cu cărnuri45, când s-au întors, prin poftele lor, 
în Egipt, n-au mai văzut pământul făgăduinţei. Nu te 
înfricoşează pilda aceasta? Nu te cutremuri oare de 
grozăvia lăcomiei, care te poate lipsi de bunătăţile nă- 
dăjduite? Nici înțeleptul Daniil n-ar fi văzut vedeniile, 
de nu-şi făcea, prin post, mai curat şi mai luminat su- 
fletul. Mâncărurile grase ridică în sus un fel de aburi 
întunecoşi, care, ca un nor des, împiedică luminile 
Sfântului Duh să se coboare asupra minţii. Da, şi în- 
gerii au o mâncare! Şi mâncarea lor este pâinea, că 
spune profetul: “Pâine ingerească a mâncat omul”44. 
Mâncarea lor nu e nici camea, nici vinul, nimic din cele 
atât de râvnite de cei robiţi pântecelui. Postul este o 
armă împotriva oştirii dracilor, că spune Domnul: “Nea- 
mul acesta nu iese decât prin rugăciune și prin post“45. 

Atât de mari sunt bunătăţile ce le avem de pe urma 
postului! imbuibarea, însă, este cel dintâi pas pe ca- 
lea desfrâului. Odată cu petrecerea, cu beţia şi cu mân- 
cârurile pregătite cu multă grijă, vine şi tot felul de 
desfrânare dobitocească. Din pricina poftei odrăslite 
în suflet de pe urma îmbuibării cu mâncare și cu vin, 
oamenii ajung ca niște armăsari înverşunaţi+6. Legă- 


42. Ps. 104, 37. 
43. leş. 16,3. 
44. Ps. 77, 25. 
45. Marcu 9, 29. 
46. ler. 5,8. 

turile nefireşti dintre oameni sunt datorate beţivilor; 
ei caută pe femeie în bărbat și pe bărbat în femeie. 
Postul, dimpotrivă, cunoaște măsura chiar în căsnicie; 
şi, osândind lipsa de măsură chiar în cele îngăduite 
de lege, lasă răgaz potrivit stăruinţei în rugăciune. 

Dar nu mărgini folosul postului numai la îndepăr- 
tarea de mâncare! Adevăratul post stă în îndepărtarea 
de păcate. “Dezleagă orice legătură a nedreptăţii”47. 
Treci cu vederea insulta ce ţi-a pricinuit aproapele, 
iartă-i păcatele! “Nu postiți în judecăţi şi în certuri“48. 
Nu mănânci carne, dar mănânci pe fratele tău! Te 
abţii de la vin, dar nu-ţi stăpâneşti ocările! Postești 
toată ziua, aştepţi să vină seara, ca să mănânci, dar 
îţi cheltuiești toată ziua în judecăţi! “Vai de cei ce se 
îmbată, dar nu de vin!“49. Mânia este o beţie a sufle- 
tului; îl face pe om fără de judecată ca și vinul. Tris- 
teţea este și ea o beţie, că tulbură mintea. Frica, când 
ia naștere fără motiv, este o altă beţie. “Mântuie sufle- 
tul meu de frica vrăjmaşului”, spune Scriptura50. Şi, 
ca să spun pe scurt, fiecare din stările sufletești, care 
tulbură mintea, poate să fie numită pe bună dreptate 
beţie. Gândește-te la omul mânios cât este de beat de 
patimă! Nu mai este stăpân pe el însuși; nu se mai 


47. Is. 58, 6. 
48. Is. 58, 4. 
49. Is. 28, 1. 
50. Ps. 83, 2. 

cunoaște pe el şi nici nu cunoaște pe cei de faţă; ca 
într-o luptă de noapte, pune mâna pe tot ce apucă, se 
năpusteşte asupra tuturor, spune ce-i vine la gură; nu 
poate fi oprit; înjură, loveşte, ameninţă, se jură, stri- 
gă, plesneşte. Fugi de această beţie, dar nu primi nici 
beţia pricinuită de vin! Nu căuta să bei vin înainte de 
a începe postul! Să nu-ţi servească beţia călăuză spre 
post. Beţia nu este uşă spre post, nici avariţia uşă 
spre dreptate, nici desfrânarea uşă spre castitate, şi, 
ca să spun pe scurt, nu se poate intra la virtute prin 
viciu. Altă uşă duce la post! Beţia duce la desfrâu. La 
post duce cumpătarea. Atletul, înainte de a se duce la 
întreceri, se antrenează; cel care postește, înainte de 
a posti, se înfrânează. Nu te deda beţiei înainte de 
aceste cinci zile de post, ca şi cum ai vrea să-ţi scoţi 
paguba pentru zilele când vei posti şi ca şi cum ai vrea 
să înşeli pe Legiuitor. Te osteneşti zadarnic dacă-ţi chi- 
nuiești trupul, dar nu-ţi tămăduieșşti viciul. Cămara în 
care, prin beţie, îţi depozitezi vinul este nesigură; tomi 
într-un vas găurit. Vinul curge, luându-și drumul său, 
iar la fund rămâne păcatul. Sluga fuge de la un stăpân 
bătăuş; tu, însă, rămâi în slujba vinului, deși te loveș- 
te în cap în fiecare zi. Măsura cea mai bună pentru 
băutul vinului este trebuinţa trupului. Dacă vei depăşi 
hotarele acestei măsuri, a doua zi te vei scula cu 
capul greu, neodihnit, ameţit, cu gura plină de miros 
greu de vin; şi ţi se va părea că toate se învârt în jurul 
tău, că toate se clatină. Beţia aduce somn, fratele 
morţii, dar şi o veghere care se aseamănă cu visurile. 

Ştii oare cine este Cel pe Care ai să-L primeşti 
când te împărtăşeşti? Este Cel Care ne-a făgăduit: “Eu 
și Tatăl Meu vom veni Ia el şi la el vom locui“5!. Pen- 
tru ce l-o iei înainte cu beţia şi închizi intrarea Stă- 
pânului? Pentru ce îndemni pe duşman să ocupe mai 
dinainte intrările tale? Beţia nu primeşte pe Domnul; 
beţia alungă Duhul Sfânt. Fumul alungă albinele, be- 
ţia alungă harurile duhovnicești. 

Postul este podoaba oraşului, stabilitatea pieţii, 
pacea caselor, salvarea averilor. Vrei să vezi noblețea 
postului? Compară seara de astăzi cu cea de mâine! 
Vei vedea oraşul schimbat într-o linişte adâncă din 
tulburat şi zvăpăiat cum era. Aş dori ca ziua de astăzi 
să se asemene cu ziua de mâine în sfinţenie, iar zilei 
de mâine să nu-i lipsească nimic din veselia zilei de 
astăzi. 

lar Domnul, Care ne-a adus până în aceste zile, să 
ne dea nouă, ca unor luptători, să arătăm, în aceste 
lupte premergătoare, statornicia şi tăria inimii noastre, 
spre a ajunge la ziua hotărâtă a încununării. Acum, cu 
încununarea prăznuirii mântuitoarelor patimi, iar în 
veacul ce va să fie, la dreapta Judecată a lui liristos, 
cu încununarea răsplătirii faptelor săvârşite de noi în 
viaţă, că Lui se cuvine slava în veci. Amin. 


51. loan 14, 23. 

“Îndemnaţi, preoți, pe popor, zice Domnul. Grăiţi 
la urechile Ierusalimului”. Îndestulătoare este pu- 
terea cuvântului să mărească celor zeloşi râvna, iar 
celor leneşi și trândavi să le deştepte zelul. De aceea, 
generalii, când pornesc oştirea la război, ţin soldaţi- 
lor, înainte de începerea luptei, cuvântări de îmbăr- 
bătare; iar îndemnul lor are atâta putere, încât adese- 
ori îi face pe mulţi să dispreţuiască moartea. Tot aşa 
şi profesorii de gimnastică şi antrenorii, când duc pe 
atleți în arene, ca să ia parte la întreceri, le ţin lungi 
cuvântări despre necesitatea ostenelilor pentru do- 
bândirea coroanelor, iar în urma acestor discursuri 
mulţi au fost convinşi să-și pună în primejdie trupurile 
de dragul victoriei. 

Trebuie să ţin, dar, şi eu un cuvânt de îndemn, 
când îi pornesc pe ostașii lui Hristos la lupta împo- 
triva nevăzuţilor duşmani, când pregătesc pe atleţii 
credinţei să dobândească, prin înfrânare, cununile 
dreptăţii. Ce cuvânt de îmbărbătare să vă ţin? 


1. Is. 40, 1,2. 

Cei care se pregătesc de război și cei care se 
exercitează în arenă trebuie să-şi întreţină bine trupul 
cu mâncare îmbelşugată, pentru că au de înfruntat 
mari oboseli, dar cei care au de luptat *nu împotriva 
sângelui şi a cărnii, ci împotriva începătoriilor, împo- 
triva stăpâniilor, împotriva stăpânitorilor întunericului 
acestuia, împotriva răutăţii“Z, trebuie să se exercite, 
în vederea luptei, prin înfrânare şi prin post. Untde- 
lemnul îngraşă pe atlet, iar postul întăreşte pe cel cre- 
dincios. Cu cât vei împuţina mai mult greutatea trupu- 
lui, cu atât vei face ca sufletul să strălucească de să- 
nătate duhovnicească. Biruinţa asupra dușmanilor ce- 
lor nevăzuţi n-o dobândeşti cu puterile trupului, ci cu 
răbdarea sufletului și cu suferirea necazurilor. 


2 


Pentru cei ce postesc de bunăvoie, postul le este 
folositor tot timpul, pentru că demonii nu îndrăznesc 
să atace pe cel ce postește, iar îngerii, păzitorii vieţii 
noastre, stau cu plăcere lângă cei care-şi curăţă sufle- 
tul cu post. Dar cu mult mai folositor este postul acum, 
când predicarea postului s-a vestit în toată lumea. Că 
nu-i insulă, nu-i continent, nu-i popor, nici chiar în păr- 
ţile cele mai îndepărtate ale lumii, în care să nu se fi 
predicat postul. Soldaţi, drumeţi, corăbieri, negustori, 
cu toţii au auzit de această poruncă a postului și o 
primesc cu bucurie. Să nu rămână, deci, nimeni ne- 


2. Efes. 6, 12. 

trecut în catalogul celor ce postesc! În el sunt trecute 
toate neamurile, toate vârstele și toate dregătoriile. 

În fiecare biserică îngerii înscriu pe cei ce postesc. 
la aminte, dar, ca nu cumva din pricina unei mici plă- 
ceri ce ţi-o dau bucatele, să suferi paguba de a nu fi 
înscris de înger, fugind dinaintea celui care înrolează 
ostaşi. E mai mică primejdia când un soldat aruncă 
pavăza şi fuge, decât atunci când un creștin aruncă 
postul, arma cea tare şi puternică. 

Eşti bogat? Nu insulta postul, socotindu-l nevred- 
nic să stea cu tine la masă! Nu-l alunga cu necinste 
din casa ta, biruit de desfătare, ca nu cumva postul să 
te învinuiască înaintea Legiuitorului posturilor, Care, 
prin pedeapsa ce-ţi va da, să te supună la un mult mai 
aspru post. Săracul să nu ia în bătaie de joc postul 
care altădată a fost tovarășul de casă și de masă al 
săracului. Femeile să postească și ele, că și lor le este 
postul tot atât de potrivit şi de firesc ca şi respiraţia. 
Copiii să fie adăpaţi cu apa postului, ca şi plantele 
bine crescute. Bătrânilor le este uşor postul pentru că 
de mult s-au obişnuit cu el. Călătorilor postul le este 
tovarăş bun de drum; îi face uşori şi sprinteni, pe 
când îmbelşugarea îi sileşte să ducă poveri, să poarte 
în spate greutăţile cu care s-au desfătat. Când soldaţii 
pleacă la luptă într-o ţară îndepărtată, iau cu ei alimen- 
tele de trebuinţă hranei, nu plăcerii. lar noi, care por- 
nim la luptă cu duşmanii nevăzuţi, care ne grăbim 
spre Patria cea de Sus, nu trebuie oare să ne mulţu- 
mim numai cu cele de trebuinţă hranei sufletului, mai 
ales că suntem necontenit pe câmpul de bătaie? 

Îndură, dar, toate suferinţele, ca un bun ostaș! 
Luptă-te după toate regulile luptei, ca să fii încununat, 
ştiind bine cuvintele apostolului: “Tot cel ce se luptă, 
se înfrânează de la toate”5. 

Am să vă spun un gând ce mi-a venit acum în minte. 
Merită să-l cunoaşteţi. Soldaţilor li se mărește raţia de 
hrană pe măsura eforturilor ce le depun; ostaşilor du- 
hovniceşti, cu totul dimpotrivă: cel care are mai pu- 
ţină hrană, acela are mai mare dregătorie. Coiful nos- 
tru este altul decât coiful soldaţilor: al lor este din ara- 
mă, al nostru din nădejdea cea mântuitoare+; pavăza 
lor este din lemn sau din piele, a noastră, pavăza cre- 
dinţei5. Noi ne îmbrăcăm cu platoşa dreptăţii6, ei poar- 
tă o cămaşă de zale. Avem şi noi o sabie cu care ne 
apărăm, sabia Duhului”, ei, o sabie de fier. Tot așa, 
nu acelaşi fel de hrană face tăria celor două oştiri; pe 
noi ne întăresc dogmele credinţei, pe soldaţi, îmbui- 
barea pântecelui. 

Scurgerea anului ne-a adus în aceste zile de post 
mult dorite. Să le primim cu dragoste, ca pe nişte doici 
bătrâne, cu care Biserica ne-a alăptat spre evlavie. 
Când vrei să posteşti, nu te posomori ca iudeii, ci ve- 
seleşte-te, după cum scrie la Evanghelie8. Nu plânge 


„1 Cor. 9, 25. 
„1 Tes. 5,8. 

„ Efes. 6, 16. 
„Efes. 6, 14. 

„ Efes. 6, 17. 

. Matei 6, 16, 17. 

că-i va fi foame pântecelui, ci veseleşte-te împreună 
cu sufletul de desfătările cele duhovniceşti. Ştii ce 
spune apostolul: “Trupul poftește impotriva Duhului, 
iar Duhul impotriva trupului”. Şi pentru că unul se 
împotriveşte celuilalt, să tăiem plăcerile trupului, spre 
a mări tăria sufletului, pentru ca, biruind prin post 
patimile, să ne încununăm cu cununile înfrânării. 


4 


Pregăteşte-te, dar, să fii vrednic de sfinţenia pos- 
tului. Să nu strici înfrânarea cu beţia. Să nu spui: “Să 
mă îmbăt astăzi, pentru că de mâine am cinci zile de 
post!“. E un gând rău şi viclean. Nimeni nu-şi aduce în 
casă amante și desfrânate când vrea să se căsătore- 
ască. Femeia luată cu cununie nu suferă să locuiască 
sub același acoperiș cu desfrânatele. Tot așa și tu! 
Când aștepți postul, nu băga mai înainte în trupul tău 
beţia, femeie desfrânată, femeia tuturor, mama neru- 
şinării, râzăreaţa, zăpăcita, cea gata la tot felul de ne- 
cuviinţe. Să nu intre postul şi rugăciunea într-un suflet 
pângărit de beţie! Domnul primeşte înlăuntrul loca- 
şurilor sfinte pe cel ce posteşte; pe cel beat, însă, îl 
alungă ca pe un pângărit şi nelegiuit. Dacă mâine vii 
duhnind şi împuţit de vin, cum să socotesc post beţia 
ta? Să nu-ţi închipui că te ţin de rău că n-ai băut vin 
bun şi curat! Nu, ci că eşti pângărit de vin! În care cea- 
tă te așezi? Între beţivi sau între postitori? Beţia din 
ziua trecută te trage la ea, iar ziua de azi îţi spune că 


9. Gal. 5, 17. 

e post. Beţia te ţine în mâinile ei ca un rob, şi nu-ţi va 
da drumul, că are dovezile de nezdruncinat ale robiei 
tale: mirosul vinului, care a rămas în tine ca într-un 
butoi. Şi nu-ţi va fi de nici un folos prima ta zi de post, 
pentru că în tine sunt încă rămăşiţele beţiei. Când 
pârga nu-i bună, poţi arunca tot rodul. “Befivii nu vor 
moşteni împărăția lui Dumnezeu“10. Ce folos ai dacă 
începi postul cu beţia? Ce folos mai ai de post, dacă 
beţia te alungă din împărăţia lui Dumnezeu? Nu vezi 
că cei mai iscusiţi maeştri de călărie pun la post caii 
de curse înainte de începerea alergărilor? Tu, însă, cu 
bună ştire, mănânci peste măsură. Cu lăcomia ta în- 
treci şi dobitoacele. Cu un stomac încărcat nu poţi 
nici merge, nici dormi. Da, un stomac încărcat cu mul- 
te mâncăruri nu poate sta liniştit; este silit necontenit 
să se frământe. 


5 


Postul păzeşte pruncii, face curat pe tânăr, umple 
de vrednicie pe bătrân; părul alb, împodobit cu pos- 
tul, este mai vrednic de respect. Postul este pentru 
femei podoaba cea mai potrivită; este frâu pentru oa- 
menii în floarea vârstei, talismanul căsniciei, păzitorul 
fecioriei. Aşa sunt binefacerile pe care le aduce pos- 
tul în fiecare casă. 

Ce să mai spunem de înrâurirea pe care o are pos- 
tul asupra vieţii de obşte a creştinilor? Postul pune rân- 


10. 1 Cor. 6, 10. 

duială între toţi credincioşii; adoarme strigătul, alun- 
gă cearta, aduce la tăcere înjurăturile. Dascălul nu po- 
toleşte atât de repede gălăgia copiilor, cum potoleşte 
postul zgomotul. S-a sculat oare cu chef cel ce a stat 
la o masă de post? La ce dansuri deşănţate a dat naş- 
tere postul? Postul, ca un judecător aspru, goneşte râ- 
setele dezmăţate, cântecele desfrânate, dansurile de- 
şuchiate. Dacă oamenii ar lua postul ca sfătuitor al fap- 
telor lor, n-ar mai fi nici o piedică să domnească pa- 
cea adâncă în toată lumea; nu s-ar mai răscula popoa- 
rele unele împotriva altora, nu s-ar mai bate oştirile. 
Dacă ar domni postul, nu s-ar mai făuri arme, n-ar mai 
fi tribunale, n-ar mai fi închisori; pădurile şi pustiurile 
n-ar mai avea tâlhari, oraşele denunţători, iar mările 
pirați. Dacă oamenii ar fi ucenicii postului, nu s-ar mai 
fi auzit, precum spune lov, glasul celui care cere bi- 
rul! l. Dacă postul ar cârmui viaţa noastră, atunci viaţa 
n-ar mai fi atât de plină de plâns şi de tristeţe. Postul 
i-ar fi învăţat pe toţi să se înfrâneze nu numai de la 
mâncare, dar să izgonească şi iubirea de arginţi, lăco- 
mia, precum şi orice viciu. Dacă păcatele acestea ar 
fi fost îndepărtate, n-ar mai fi fost vreo piedică de a avea 
pace deplină, de a fi lipsiţi de tulburare sufletească. 


6 


Dar aşa, cei care nu vor să postească, cei care 
urmăresc traiul bun ca pe singura fericire din viaţă, nu 


11.l0v 3, 18. 

numai că adună asupra lor bogat roi de păcate, dar îşi 
distrug şi trupurile. Să vezi câtă deosebire va fi între 
feţele lor din astă seară şi cele de mâine! În astă sea- 
ră, buhăite, plesnind de sânge, pline de sudoare, cu 
ochii urduroşi, obraznici, cu vederea tulbure, din pri- 
cina fumurilor beţiei strânse înăuntrul lor. Mâine, seri- 
oase, modeste, îşi vor relua culoarea lor firească; pli- 
ne de chibzuială, cu vederea sigură, pentru că nu mai 
este vreo pricină care să le tulbure activitatea. 

Postul ne face asemenea cu îngerii, ne face să lo- 
cuim cu drepţii, ne înţelepţeşte viaţa. Postul l-a făcut 
legiuitor pe Moise. Samuel este rodul postului; Ana, 
mama lui, postind, s-a rugat lui Dumnezeu, zicând: 
“Adonai Doamne, Eloi Savaot, dacă căutând vei căuta 
peste roaba ta şi imi vei da sămânță de bărbat, îl voi 
da pe el dar inaintea Ta”!2Z; “vin şi sicheră nu va bea 
până în ziua morții lui”15. Postul l-a alăptat pe marele 
Samson. Atâta vreme cât postul a însoţit pe Samson, 
duşmanii săi cădeau cu miile!+, smulgea din ţâţâni 
porţile oraşelor!5; iar leii nu se puteau împotrivi pu- 
terii mâinilor lui!6. Dar când s-a apucat de beţie şi de 
desfrâu, a fost prins cu uşurinţă de duşmani!7, a fost 
lipsit de ochi!8 şi a ajuns de batjocura copiilor celor 


12. 1 Regi l, Il. 
13. Jud. 13, 14. 
14. Jud. 15, 15-17. 
15. Jud. 16, 3. 

16. Jud. 14, 56. 
17. Jud. 17, 1-20. 
18. Jud. 17, 21. 

de alt neam!9. Prin post Ilie a închis cerul trei ani şi 
șase luni20. Ilie, când a văzut că oamenii din pricina 
belșugului se desfrânează, i-a făcut, prin foamete, să 
postească fără voia lor. Aşa a oprit păcatul, care se 
întinsese mult. Deci, prin post, Ilie a oprit păcatul lor, 
ca şi cum ar fi folosit sabia sau focul. 


7 


Săracilor, primiţi postul, tovarășul vostru de casă 
şi de masă! Slugilor, primiţi postul, odihna neconte- 
nitelor voastre osteneli! Bogaţilor, primiţi postul, doc- 
torul care vă vindecă bolile ce vă vin din pricina prea 
multelor mâncăruri, postul care, prin schimbarea mân- 
cărurilor, vă face mai plăcute bucatele de care vă să- 
turaserăţi din obişnuinţa cu ele! Bolnavilor, primiţi pos- 
tul, mama sănătăţii voastre! Sănătoșilor, primiţi pos- 
tul, păzitorul sănătăţii voastre! Întreabă pe doctori, şi-ţi 
vor spune că este primejdioasă o greutate prea mare. 
De aceea, doctorii micşorează, prin post, greutatea 
trupurilor, pentru ca nu cumva, din pricina îngrăşării, 
să se curme puterea vieţii; cu bună ştiinţă doctorii 
micşorează cu postul îngrăşarea trupului, ca printr-un 
nou fel de hrană să-i dea libertate trupului, iar stoma- 
cului putere. Postul este, dar, folositor tuturor oame- 
nilor şi tuturor trupurilor; este potrivit pretutindeni: în 
case, în pieţe, noaptea, ziua, în oraşe şi în pustie. 


19. Jud. 17, 24-27. 
20. 3 Regi 17, 1. 

Aşadar, pentru că postul ne dăruiește în toate îm- 
prejurările vieţii foloase atât de mari, să-l primim, 
după cuvântul Domnului2l, cu bucurie, fără să ne în- 
tristăm ca făţarnicii şi să arătăm, fără să ne prefacem, 
bucuria sufletului. 

Socot că nu trebuie să mă străduiesc atât de mult 
ca să vă îndemn să postiţi, cât trebuie să vă îndemn 
să nu cădeţi astăzi în păcatul beţiei. Da, mulţi postesc 
fie din obicei, fie că se ruşinează de alţii. Mă tem, 
însă, de beţie, pe care iubitorii de vin o păstrează ca 
pe o moştenire părintească. Unii, lipsiţi de judecată, 
ca şi cum ar pleca într-o călătorie îndepărtată, beau 
astăzi mult vin, ca să le ajungă pentru cele cinci zile 
de post. Dar nu ştii oare că pântecele nu ţine ce bagi 
în el? Pântecele este un zaraf necinstit, cămară nesi- 
gură. Pui în el multe lucruri, dar nu păstrează ce-i în- 
credinţezi şi face numai pagubă. Vezi ca nu cumva 
mâine, când vei veni la biserică, după ce te-ai îmbătat 
azi, să ţi se spună cele citite acum. “Domnul zice: «N-am 
ales postul acesta!.“22. Pentru ce amesteci, dar, cele 
ce nu se pot amesteca? Ce părtăşie este intre beţie şi 
post? Ce legătură între beţie și înfrânare? Ce legătură 
între Biserica lui Dumnezeu şi templul idolilor25? 
Biserica lui Dumnezeu este locaşul în care locuiește 
Duhul lui Dumnezeu24, iar templu de idoli sunt cei 


21. Matei 6, 16-17. 
22. Is. 58, 5. 

23. 2 Cor. 6, 16. 
24. 1 Cor. 3, 16. 

care-şi murdăresc trupul cu beţia. Ziua de astăzi este 
pridvorul postului. Cel întinat în pridvor nu mai este 
vrednic să intre întru cele sfinte. Siuga care vrea să se 
împace cu stăpânul nu ia ca sprijinitor şi mijlocitor 
pe duşmanul stăpânului. Beţia este duşman al lui 
Dumnezeu; postul, început al! pocăinţei. Deci, dacă 
vrei să vii la Dumnezeu, fugi de beţie! Fugi, ca nu 
cumva să te îndepărtezi şi mai mult de Dumnezeu. 
Dar, pentru ca postul să fie vrednic de laudă, nu-i 
de ajuns numai să ne înfrânăm de la mâncăruri; tre- 
buie să postim post primit şi bineplăcut lui Dumnezeu. 
lar postul adevărat este înstrăinarea de păcat, înfrâ- 
narea limbii, oprirea mâniei, îndepărtarea de pofte, 
de bârfeli, de minciună, de jurământul strâmb. Lipsa 
acestora este post adevărat. În ele stă postul cel bun. 


8 


Să ne desfătăm în Domnul, cugetând la cuvintele 
Duhului şi primind poruncile și învăţăturile mântuitoare, 
care ne îndreaptă sufletele. Să ne ferească Dumnezeu 
de postul cel cumplit, pe care şi profetul se sileşte 
să-l îndepărteze prin rugăciune, zicând: “Domnul nu 
va omori prin foamete sufletele drepților“25; şi: "N-am 
văzut pe cel drept părăsit, nici sămânța lui cerşind 
pâine“26. În aceste cuvinte profetul n-a vorbit de pâi- 
nile cele materiale, că ştia că feciorii patriarhului lacov 


25. Pilde 10, 13. 
26. Ps. 36, 25. 

se coborâseră în Egipt pentru pâine, ci de hrana cea 
duhovnicească, prin care omul nostru lăuntric se de- 
săvârşeşte. Să ne ferească, deci, Dumnezeu de postul 
cu care Domnul a ameninţat pe iudei: “iată vin zile, 
zice Domnul, şi voi aduce peste pământul acesta foa- 
mete, nu foamete de pâine, nici sete de apă, ci foa- 
mete de a auzi cuvântul Domnului“27. Dreptul Judecă- 
tor a adus peste ei foametea aceea, pentru că a văzut 
că trupul lor se îngrăşa şi punea came pe el, iar min- 
tea le slăbea de lipsa hranei învățăturilor adevărului. 

În zilele ce vin, Duhul cel Sfânt vă va ospăta, cu 
bucurie, dimineaţa şi seara. Nimeni să nu lipsească 
de bunăvoie de la acest ospăț duhovnicesc. Să luăm 
parte cu toţii la paharul cel cumpătat pe care Înţelep- 
ciunea l-a umplut şi ni l-a pus deopotrivă înaintea tu- 
turor, ca fiecare să bea din el atât cât poate. Înţelep- 
ciunea “și-a amestecat paharul ei şi a junghiat jerfele 
ei“28, adică “hrana celor desăvârșiți, ale căror simţuri 
sunt deprinse prin obișnuință să deosebească binele 
de rău“29. Cu această hrană săturându-ne din destul, 
să dea Dumnezeu să fim găsiţi vrednici a lua parte la 
veselia ospăţului Mirelui, Hristos lisus Domnul nostru, 
Căruia slava şi puterea în veci. Amin. 


27. Amos 8, ll. 
28. Pilde 9, 2. 
29. Evr. 5, 14. 

Cele văzute aseară mă îndeamnă să vorbesc, dar 
tot ele îmi opresc pornirea şi-mi slăbesc osârdia, când 
văd că toate ostenelile mele de mai înainte au rămas 
fără rod. Că şi plugarul pregetă să mai semene a doua 
oară aceleași brazde, dacă seminţele aruncate în ele 
întâia oară nu au răsărit. Cu ce nădejdi să mai vor- 
besc eu astăzi, dacă n-am avut nici un folos de pe ur- 
ma atâtor sfaturi pe care n-am încetat a vi le da mai 
demult, iar în timpul acestor şapte săptămâni de post 
n-am încetat a vă mărturisi, zi şi noapte, Evanghelia 
harului lui Dumnezeu? O, câte nopţi n-aţi privegheat 
în zadar! Câte zile n-aţi venit în zadar la biserică! Dacă 
ar fi fost numai în zadar! Că cel care a propășit în 
fapte bune, dar se întoarce apoi la obişnuinţa veche, 
nu pierde numai plata ostenelilor lui, ci este vrednic 
de pedeapsă şi mai grea, că după ce a gustat cuvân- 
tul cel bun al lui Dumnezeul, după ce a fost învred- 
nicit de cunoașterea tainelor, a trădat totul, înșelat de 
o plăcere de o clipă. “Cel mai slab, spune Solomon, 


1. Evr.6,5. 

are parte de milă, dar cei tari cumplit se vor certa“2. 
O singură seară, un singur atac al dușmanului a dis- 
trus şi a nimicit toată osteneala aceea. Ce râvnă, deci, 
mai pot avea să vă vorbesc acum? 

Aş fi tăcut, o ştiţi prea bine, dacă nu m-aş fi temut 
de pilda lui leremia, care, nevrând să vorbească unui 
popor îndărătnic, a pătimit acelea pe care însuşi le-a 
istorisit; foc s-a aprins în măruntaiele lui, l-au părăsit 
toate puterile şi nu mai putea să sufere. 

Nişte femei neruşinate, uitând de frica de Dumnezeu 
şi dispreţuind focul cel veşnic, într-o zi ca asta, când 
în amintirea Învierii Domnului trebuiau să stea în casă 
şi să se gândească la ziua aceea, în care se vor des- 
chide cerurile, când Judecătorul ni Se va arăta din 
ceruri, când vor fi trâmbiţele lui Dumnezeu, învierea 
morţilor, dreapta judecată şi răsplata fiecăruia după 
fapta lui; deci, în loc să se gândească la toate aces- 
tea, să-şi curăţească inimile de gânduri viclene, să-şi 
spele cu lacrimi păcatele de mai înainte şi să se pre- 
gătească pentru întâmpinarea lui Hristos în ziua cea 
mare a arătării Lui, au scuturat jugul robiei lui Hristos, 
au aruncat de pe cap broboada bunei-cuviinţe, au dis- 
prețuit pe Dumnezeu, au disprețuit pe îngerii Lui, s-au 
arătat fără de ruşine în faţa bărbaţilor, îşi fâlfâiau pă- 
rul în vânt, îşi ridicau rochiile și jucau cu picioarelet. 
Cu ochi pofticios, cu râs desfrânat, aţâţau la dans şi 

2. Înţel. 6, 6. 


3. ler. 20, 9. 
4.1s.3, 15. 

atrăgeau spre ele poftele desfrânate ale celor tineri. 
Au jucat lângă bisericile mucenicilor din afară de oraş 
şi au făcut din acele sfinte locuri locaş al neruşinării 
lor. Au pângărit văzduhul cu cântece de ruşine, au pân- 
gărit şi pământul cu necuratele lor picioare, care du- 
duia de jocurile lor; s-au dat în spectacol în faţa mul- 
ţimii tinerilor; cu adevărat neruşinate și ieşite din minţi, 
cu nimic mai prejos de cele mai mari furii ale nebuniei. 

Cum voi tăcea acestea? Cum le voi plânge aşa 
precum merită? Vinul a vătămat aceste suflete! Vinul, 
darul lui Dumnezeu, dat celor cumpătaţi pentru mân- 
gâierea slăbiciunii lor, a ajuns acum în mâinile celor 
necumpătaţi unealtă de desfrâu. 


2 


Beţia, demon de bunăvoie, băgat în suflete de 
câtre plăcere, beţia, mamă a păcatului, vrăjmaşa vir- 
tuţii, face fricos pe cel viteaz, desfrânat pe cel înfrâ- 
nat; nu ştie de dreptate, ucide chibzuinţa. După cum 
apa stinge focul, tot aşa şi vinul nemăsurat întunecă 
mintea. 

Pregetam să vorbesc împotriva beţiei, nu pentru 
că ar fi fost păcat mic sau că ar fi vrednică de dis- 
prețuit, ci pentru că nici un folos n-ar aduce cuvântul. 
Dacă cel care se îmbată înnebunește și se întunecă, 
în zadar grăieşte cel ce mustră pe cel ce nu aude. Cui 
să vorbească deci? Căci cel care are nevoie de sfat nu 
aude cele ce îi spun, iar cel înfrânat şi cumpătat nu are 

nevoie de ajutorul cuvântului, că-i lipsit de patima be- 
ţiei. Ce voi face, dar, în faţa acestora, dacă cuvântul 
e nefolositor, iar tăcerea plină de primejdie? Să nu 
mai îngrijim boala? Dar primejdioasă este şi neîngri- 
jirea. Să grăiesc ceva împotriva beţivilor? Dar vorbesc 
unor urechi moarte! Ce voi face? Voi face şi eu ce fac 
doctorii când izbucneşte ciuma: pe cei sănătoşi îi fe- 
resc de îmbolnăvire cu medicamente profilactice, iar 
de cei bolnavi nici nu se ating. Tot aşa şi vouă, cuvân- 
tul meu vă va fi folositor pe jumătate: va păzi pe cei 
nepătimaşi, dar nu va scăpa, nici nu va vindeca pe cei 
stăpâniţi de patimă. 


5 


Prin ce te deosebești de animale, omule? Nu prin 
darul raţiunii, primit de la Ziditorul tău, prin care ai 
ajuns stăpânul şi domnul întregii zidiri? Cel care prin 
beţie se lipsește pe el de rațiune “s-a alăturat dobitoa- 
celor celor fără de minte şi s-a asemănat lor”5. Dar, 
mai bine spus, eu aş zice că beţivii sunt mai fără de 
minte chiar decât dobitoacele. Toate animalele cu pa- 
tru picioare, chiar fiarele, au rânduite pornirile lor spre 
împreunare; dar cei cu sufletul stăpânit de beţie şi cu 
trupul plin de fierbinţeală nefirească sunt aţâţaţi spre 
împreunări necurate și ruşinoase şi spre plăceri în ori- 
ce timp şi în orice ceas. Beţia nu-i ia omului numai ju- 
decata, ci îi schimbă şi simţurile şi-l face pe cel ce se 


5. Ps. 48, 12. 

îmbată mai rău decât orice dobitoc. Care vită își va- 
tămă atâta vederea şi auzul cum și le vatămă beţivul? 
Nu-i aşa că nu-şi mai cunosc cunoscuţii? Nu aleargă 
adeseori la străini ca la nişte prieteni? Nu sar de mul- 
te ori peste umbre ca peste niște şanţuri și prăpăstii? 
Urechile lor sunt pline de sunetele şi zgomotele unei 
mări învălurate; li se pare că pământul se ridică drept 
înaintea lor şi că munţii li se învârt în jur. Uneori râd 
fără să se poată opri, alteori bocesc şi plâng nemân- 
gâiaţi. Sunt când viteji și cutezători, când fricoşi şi 
sfioşi. Somnul le este greu, împovărător şi înăbuşitor, 
cu adevărat în apropierea morţii; iar stările de veghe, 
mai nesimţitoare decât visurile. Vis le este viaţa; n-au 
cămaşă pe ei, n-au nici ce mânca a doua zi, dar la be- 
ție o fac pe împărații, pe generalii, zidesc orașe, împart 
bani. Vinul clocoteşte în inima lor şi le umple capul 
cu astfel de năluciri şi cu atâta amăgire. Alţi beţivi cad 
în stări sufleteşti potrivnice: sunt deznădăjduiţi, trişti, 
îndureraţi, plângăreţi, temători şi sperioşi. Același vin 
dă naştere la diferite stări sufletești, după felul diferit 
al trupului; pe cei în care vinul face ca sângele să se 
răspândească în tot trupul şi să le înflorească obrazul, 
îi face veseli, prietenoși şi voioși; dar pe cei pe care 
vinul îi apasă sub povara lui, strângându-le şi presân- 
du-le sângele, îi face trişti şi amărâţi. Pentru ce tre- 
buie să mai vorbesc de mulţimea celorlalte porniri pă- 
timaşe: caracter nesuferit, pornire spre mânie, plân- 
gerea soartei, iuţeala sufletului, strigătul, scandalul, 
uşurinţa de a fi înşelat, mânia nestăpânită? 

Neînfrânarea spre plăceri iese din vin ca dintr-un 
izvor, iar desfrânarea merge mână în mână cu beţia; 
şi e mai mică furia animalelor spre împreunări decât 
pornirea pătimaşă a beţivilor; că animalele cunosc 
hotarele firii, dar beţivii caută femeia în bărbat şi băr- 
batul, în femeie. Nu-i este uşor cuvântului să spună 
toate desfrânările născute din beţie. Vătămările prici- 
nuite de ciumă cad cu vremea peste oameni, că aerul 
depune în trupuri încetul cu încetul microbii ciumei, 
dar vătămările pricinuite de vin cad îndată peste ei. 
Beţivii îşi pierd sufletul, că se mânjesc cu toate mur- 
dăriile, dar îşi strică şi sănătatea trupului; îşi istovesc 
trupul şi-l slăbesc nu numai din dorinţa nestăpânită 
de plăceri, care îi îmboldesc spre desfrâu, dar îl poar- 
tă şi buhăit, fleșcăit şi lipsit de putere. Ochii beţivilor 
sunt vineţi; faţa palidă; răsuflarea greoaie şi scurtă; 
limba împleticită; vorbirea neclară; picioarele tremu- 
rătoare, ca la copiii cei mici; scurgeri din trupuri ca din 
niște trupuri neînsufleţite. Sunt vrednici de milă din 
pricina beţiei; mai vrednici de milă decât cei cuprinși 
de furtună în mijlocul mării, pe care valurile, ce vin 
unele după altele, îi acoperă și nu le îngăduie să sca- 
pe de furtună. Tot așa şi sufletele beţivilor: sunt duse 
la fund, cufundate în vin. După cum corăbiile surprin- 
se de furtună şi pe cale să se scufunde trebuie uşu- 
rate prin aruncarea încărcăturii lor, tot aşa şi beţivii 
trebuie să dea afară din ei ceea ce-i îngreunează. Abia 
de se eliberează de povara lor, dacă varsă şi-şi golesc 

stomacul. Sunt mai nenorociţi decât naufragiaţii. Nau- 
fragiaţii au ca pricină a nenorocirii lor vânturile, marea 
şi necazurile din afară, pe când beţivii atrag asupra lor 
de bunăvoie furtuna pricinuită de beţie. Demonizatul 
este vrednic de milă; beţivul, însă, care suferă ca şi 
demonizatul, nu-i vrednic nici de milă, că se luptă 
cu un demon pe care singur l-a ales. Beţivii îşi fac şi 
leacuri de beţie, nu ca să scape de patima beţiei, ci ca 
să poată bea mai mult. Scurtă le este ziua, scurtă şi 
noaptea, scurte şi nopţile de iarnă cât priveşte timpul 
de băut. Răul acesta nu are sfârșit. Vinul cere mereu 
mai mult vin. Beţivul nu se mulţumeşte cu cât îi e de 
trebuinţă, ci simte nevoia neapărată de a bea mai 
mult; le arde gâtlejul beţivilor şi li se măreşte mereu 
pofta. Şi, socotind că nu şi-au potolit pofta, pătimesc 
cu totul altceva decât ce voiau; că, tot continuând cu 
cheful, nu mai simt nici o plăcere de pe urma bău- 
turii. După cum lumina prea mare întunecă vederile şi 
după cum cei care fac mare zgomot, din pricina zgo- 
motului nemăsurat, nu mai pot auzi nici ei nimic, tot 
aşa şi beţivii pierd pe nesimţite plăcerea din pricina 
dragostei prea mari de plăcere. Vinul li se pare prost 
şi apos, chiar de ar fi neamestecat cu apă; li se pare 
că are gustul searbăd al vinului nou, chiar de-ar fi 
vechi şi curat; de-ar fi vinul rece ca gheaţa, nu poate să 
stingă flacăra ce-i arde pe dinăuntru din pricina prea 
multului vin. “Ale cui sunt vaietele? Ale cui gâlcevile? 
Ale cui procesele? Ale cui grețurile şi sfezile? Ale cui 
zdrobirile zadarnice? Ai cui ochii tulburi? Nu oare ale 

celor care zăbovesc lângă vin și care pândesc unde se 
fac ospeţe?”6. Vaietul este un strigăt de jale; şi vred- 
nici de jale sunt beţivii, că “beţivii nu vor moşteni Îm- 
părăția lui Dumnezeu”7. Gâlceava se naşte din pricina 
tulburării făcute de vin gândurilor. Greţurile, din pri- 
cina proastei digestii pricinuite de plăcerea băutului. 
Picioarele le sunt legate, legate le sunt şi mâinile din 
pricina vinului ajuns în mâini şi în picioare. Înainte de 
aceste suferinţe, chiar în timpul când beau, vin peste 
ei suferinţele unor oameni cuprinşi de nebunie. Când 
membranele care acoperă creierul sunt pline de fu- 
ninginea pe care aburii vinului o trimit în sus, capul 
e cuprins de dureri de nesuportat; nu poate rămâne 
drept pe umeri, ci cade când pe unul, când pe altul, 
alunecând din grumaz. Sfezile, după spusele Scrip- 
turii, sunt vorbăriile de la ospeţe, fără măsură şi cu 
ceartă. Zdrobiri zadarnice sunt pricinuite iubitorilor 
de vin, că din pricina beţiei nu pot să se ţină pe pi- 
cioare; cad la pământ în fel şi fel de chipuri, încât 
trupul primeşte neapărat zadarnice zdrobiri. 


5 
Dar cine să spună acestea celor cuprinşi de be- 
ţie? Din cauza beţiei au capul greu, picotesc, cască, 


văd înceţoşat, au greţuri. De aceea nici nu aud când 
învățătorii le strigă din toate părţile: “Nu vă iîmbătați 


6. Pilde 23, 28-29. 
7. 1 Cor. 6, 10. 

de vin, în care este desfrânare“8; şi iarăşi: “Neînfrânat 
este vinul şi de ocară beţia“?. Neascultând de ei, cu- 
leg roadele beţiei. Trupul le e buhăit, ochii urduroşi şi 
gura uscată şi aprinsă. După cum albiile torentelor de 
apă par pline atâta vreme cât curg pe ele din munte 
şuvoaiele, dar rămân uscate după ce a trecut năvala 
de ape, tot aşa şi beţivilor, atâta vreme cât gura le e 
lac de vin, este oarecum plină şi udă; dar la puţină vre- 
me după ce trece vinul, se vede uscată şi fără ume- 
zeală. Gura, totdeauna scăldată şi înecată de mulţi- 
mea vinului, îşi pierde şi umiditatea care îi dă viaţă. 
Care om are o constituţie aşa de tare încât să poată 
ţine piept relelor pricinuite de beţie? Prin ce mijloc 
s-ar putea ca un trup, înfierbântat necontenit de vin şi 
necontenit udat de vin, să nu se istovească, să nu-şi 
piardă puterea şi să nu se distrugă? De aici vin tre- 
murăturile şi bolile; duhul este tăiat de abuzul vinului, 
nervii îşi pierd tăria lor şi tremur cuprinde toate mădu- 
larele trupului. Pentru ce atragi asupra ta blestemul 
lui Cain!0, ca să tremuri şi să te vânzoleşti toată viaţa 
ta? Că trupul, dacă nu are sprijinul său firesc, trebuie 
neapărat să se vânzolească şi să tremure. 


6 


Până când vin? Până când beţie? Eşti în primejdia 
de a ajunge mocirlă în loc de om, atât de mult te-ai 
8. Efes. 5, 18. 


9. Pilde 20, 1. 
10. Fac. 4, 14. 

amestecat cu vinul şi ai putrezit împreună cu el! Din 
pricina beţiei din fiecare zi, puţi a vin, a vin stricat, ca 
vasele care nu mai pot fi întrebuințate. Pe aceştia îi 
plânge Isaia: “Vai de cei ce se scoală dimineaţa şi um- 
blă după sicheră, de cei care petrec până seara, că vi- 
nul îi va arde pe ei. Beau vinul cu chitare şi cu alău- 
te, dar la lucrurile Domnului nu caută și lucrurile mâi- 
nilor Lui nu le socotesc”!!. Evreii numesc, de obicei, 
sicheră orice băutură care îmbată. Pe cei care pân- 
desc, de cum începe ziua, unde au loc ospeţe, pe cei 
care stau în jurul prăvăliilor cu vin şi a crâşmelor, pe 
cei care se poftesc unul pe altul la băutură şi-și iro- 
sesc toată grija sufletului cu unele ca acestea, pe aceş- 
tia îi plânge profetul, că nu le mai rămâne deloc timp 
pentru înţelegerea minunilor lui Dumnezeu. Ochii lor 
nu mai au vreme să privească la cer, să contemple 
frumuseţile lui şi să cerceteze ordinea care este în na- 
tură, pentru ca din armonia naturii să înţeleagă pe 
Creator. Dimpotrivă, îndată ce se crapă de ziuă, împo- 
dobesc sălile de ospeţe cu felurite covoare şi cu feţe 
de mese înflorate; arată deosebită grijă şi râvnă în 
pregătirea paharelor; rânduiesc vase, ca să ţină vinul 
rece, clondire şi sticle, ca la banchete şi ospeţe pu- 
blice. Felurimea vaselor cu vin are scopul de a-i face 
să uite că s-au săturat de vin, iar schimbarea pahare- 
lor, îndemn să bea mai mult. Au oameni însărcinaţi 
cu aranjarea ospăţului, paharnici-şefi şi oameni care 
servesc la masă. S-a născocit ordine în această dezor- 


11.1s. 5, 12-13. 

dine şi rânduială într-un lucru lipsit de orice rânduială, 
pentru că, după cum autoritatea demnitarilor creşte, 
dacă sunt însoţiţi de suite, tot aşa şi cu beţia: se pun 
în slujba ei, ca a unei împărătese, atâţia slujitori, ca 
să-i ascundă ruşinea prin grija mare pe care i-o arată. 
În afară de acestea, coroane, flori, miruri, parfumuri 
şi nenumărate petreceri le iau acestor oameni pier- 
duţi şi mai mult timp. Apoi, pe măsură ce băutul se 
prelungeşte, au loc întreceri, dispute, lupte, silindu-se 
fiecare să întreacă pe celălalt în beţie. Arbitrul lor este 
diavolul, iar premiul victoriei, păcatul. Cel care toamnă 
în el mai mult vin, acela învinge pe ceilalţi. Cu adevă- 
rat “slava lor stă în rușinea lor“12. Se iau la întrecere 
unii cu alţii, dar se pedepsesc pe ei înşişi. Ce cuvânt 
ar putea zugrăvi neruşinarea celor petrecute? Toate 
sunt pline de nesocotinţă, toate pline de dezordine: 
învinşii sunt beţi, învingătorii beţi, iar slugile râd. Mâna 
nu mai slujeşte, gura nu mai primeşte mâncarea, sto- 
macul plesneşte şi răul nu se potoleşte. Nenorocitul 
trup, pierzându-şi puterea sa firească, curge din toate 
părţile, că nu mai poate suferi silnicia care i se face 
din pricina prea multului vin. 


7 


Privelişte vrednică de milă e în ochii creştinilor ca 
un bărbat în floarea vârstei, cu trupul plin de putere, 
de frunte în mijlocul ostașilor, să fie dus pe braţe aca- 


12. Filip. 3, 19. 

să, pentru că nu poate să stea drept şi nici nu poate 
să meargă pe picioarele lui. Bărbatul, care se cădea 
să fie înfricoşător duşmanilor, ajunge de râsul copiilor 
din piaţă. A fost doborât fără sabie, a fost ucis fără să 
fi avut duşman în faţă. Bărbatul înanmat, în cei mai 
înfloritori ani ai vieţii, ajuns pradă vinului, este gata să 
sufere de la vrăjmaşi tot ce vor aceia. Beţia: distru- 
gere a gândurilor, istovire a puterii, îmbătrânire înain- 
te de vreme, moarte în scurtă vreme. Ce altceva sunt 
beţivii decât nişte idoli ai păgânilor, că “ochi au, dar 
nu văd; urechi au, dar nu aud”!5? Mâinile au amorţit, 
picioarele au murit. 

Cine a uneltit toate acestea? Cine este pricinuito- 
rul acestor răutăţi? Cine a gătit pentru noi otrava ne- 
buniei? Ai făcut, omule, din ospăț câmp de bătălie! 
Scoţi pe tineri duşi de mână ca pe nişte răniţi în răz- 
boi! Ai ucis cu vin floarea tinereţii! Chemi pe om la 
ospăț ca pe un prieten, dar îl scoţi din casă mort, că 
i-ai stins cu vin viaţa. lar când oaspeţii socot că sunt 
sătui de vin, atunci încep să bea mai zdravăn; şi beau 
ca animalele, ca dintr-un izvor pregătit în grabă, care 
are tot atâtea teici câţi oaspeţi sunt. Beţia se pre- 
lungeşte; şi iată că soseşte un tânăr, cu umerii bine 
făcuţi; nu este încă beat; aduce cu sine o sticlă foarte 
mare cu vin pus la gheaţă; dă la o parte pe paharnic, 
se aşază în mijloc şi împarte beţivilor beţia cu aju- 
torul unor ţevi încovoiate. Năstruşnică este măsura 
aceasta, pusă în slujba nemăsuratei lor pofte de vin, 


13. Ps. 113, l3. 

ca să se destrăbăleze toţi la fel, să nu bea unul mai 
mult decât altul. După ce s-au împărţit ţevile şi fiecare 
a primit ţeava încovoiată în dreptul lui, beau ca boii, 
pe nerăsuflate, ca dintr-un havuz şi se silesc să sugă 
cu gâturile cât le lasă prin ţevile de argint vasul de 
sus, cu vin pus la gheaţă. 

Uită-te la nenorocitul tău stomac! Vezi cât e de 
mare vasul care primeşte băutura! Are numai mări- 
mea unui pahar! Nu te uita la vasul din care torni vi- 
nul în pahare, ca să-l goleşști odată, ci la stomacul tău, 
că e plin demult! De aceea, “vai de cei ce se scoală 
dimineața şi umblă după sicheră, de cei care petrec 
până seara şi-şi cheltuiesc toată ziua în beție; nu mai 
au timp să caute la lucrurile Domnului și lucrurile mâi- 
nilor Lui nu le socotesc. Vinul îi arde pe ei”!4; că fier- 
binţeala vinului, ajunsă în trup, este scânteie pentru 
săgețile cele înfocate ale vrăjmaşului. Vinul îneacă ra- 
ţiunea şi mintea; şi, ca un roi de albine, aţâţă patimile 
şi plăcerile. Care trăsură, fără vizitiu, trasă de mânji 
este purtată cu atâta neorânduială? Care corabie, lip- 
sită de cârmaci şi purtată la întâmplare de valuri, nu 
este în mai mare siguranţă decât un beţiv? 


8 


Datorită unor răutăţi ca acestea, bărbaţii la un loc 
cu femeile se încing la joc unii lângă alţii; îşi dau su- 
fletele lor demonului iubitor de vin şi se rănesc unii pe 


14. Is. 5, 12-13. 

alţii cu săgețile patimilor. Râsete şi la unii, şi la alţii; 
cântece de ruşine, mişcări deşănţate, aţâţătoare de 
desfrâu. Spune-mi: râzi şi te desfătezi cu desfătare ne- 
ruşinată, tu, care ar trebui să lăcrimezi şi să suspini 
pentru cele săvârșite până acum? Cânţi cântece de 
ruşine, alungând psalmii şi imnele pe care le-ai învă- 
ţat? Mişti picioarele, sari ca un ieşit din minţi şi dan- 
sezi dansuri ce nu trebuie dansate, tu, care trebuie 
să-ţi înconvoi genunchii la rugăciune? Pe cine plângi? 
Pe fetele care nu ştiu de nuntă sau pe cele care au 
luat jugul căsniciei? Cele dintâi s-au întors de la astfel 
de petreceri cu fecioria pierdută, iar celelalte n-au mai 
adus soţilor curăţia trupurilor lor. Chiar dacă unele au 
înlăturat păcatul din trup, au primit totuşi negreșit stri- 
căciunea în suflet. Acelaşi lucru am să-l spun şi de- 
spre bărbaţi. Au văzut rău, au fost văzuţi rău, că “cel 
care se uită la femeie spre a o pofti pe ea a şi făcut 
desfrânare”15. Dacă întâlnirile întâmplătoare au atâta 
primejdie pentru cei care se uită cu curiozitate, apoi 
întâlnirile puse la cale de mai înainte spre a vedea fe- 
mei, care ajung neruşinate din pricina beţiei, care fac 
fel de fel de mişcări ca să aţâţe pe privitori, care cântă 
cântece de rușine, în stare ca numai auzite să înfigă în 
cei neînfricaţi boldul plăcerii, ce vor spune sau cum 
se vor apăra cei care au cules un roi de păcate din 
nenumărate spectacole ca acestea? Oare nu cumva 
pentru asta au privit ca să li se deştepte poftele? Deci, 


15. Matei 5, 28. 

potrivit hotărârii de neînlăturat a Domnului, sunt vino- 
vaţi de păcatul preacurviei. 

Cum vă va primi praznicul Rusaliilor, când aţi pân- 
gărit în acest chip Paștele? Rusaliile sunt prăznuirea 
venirii văzute și știute de toţi a Duhului Sfânt. Tu, însă, 
luând-o înainte, te-ai făcut locaş al duhului celui po- 
trivnic şi ai ajuns templu al idolilor, în loc să ajungi 
templu al lui Dumnezeu prin sălăşluirea în tine a Du- 
hului celui Sfânt!6. Ai atras asupra ta blestemul pro- 
fetului, care, din partea lui Dumnezeu, spune: “Voi pre- 
face sărbătorile voastre în plângere”17. Cum veţi con- 
duce pe slugile voastre, când voi slujiţi ca niște robi 
unor pofte ruşinoase şi vătămătoare? Cum veţi îndru- 
ma pe copii, când voi duceţi viață dezordonată și nu 
ţineţi seamă de nici o îndrumare? 

Ce să fac? Să vă las numai cu cele spuse până 
acum? Mă tem, însă, ca nu cumva cel nesupus să 
ajungă mai neruşinat, iar cel care s-a căit să nu fie 
doborât de mai multă întristare!8. Că “tămâăduirea, 
spune Scriptura, pune capăt la păcate mari”!9. 

Postul să tămăduiască beţia! Psalmii, cântecele 
rușinoase! Lacrima să fie leacul râsului! În loc de 
dans, să se încovoaie genunchiul! În loc de bătutul 
din palme, să se lovească pieptul! În locul podoabei 
hainelor, smerenia! Dar, peste toate, milostenia să te 


16. 1 Cor. 3, 16; Rom.8, ll. 
17. Amos 8, 10. 
18. 2 Cor. 2, 7. 
19. Eccl. 10, 4. 


ÎMPOTRIVA CELOR CARE SE ÎMBATĂ 51 


răscumpere de păcat20. “Răscumpărarea bărbatului 
este bogăţia lui”Z1. Fă-ţi tovarăşi ai rugăciunii tale pe 
mulţi din oropsiţii soartei şi va fi alungat de la tine ori- 
ce gând de desfrânare! Când poporul israelitean s-a 
aşezat să mănânce şi să bea şi s-a sculat să joace22 
- jocul lor era închinare la idoli —, atunci leviţii şi-au 
înarmat mâinile împotriva fraţilor lor şi şi-au sfinţit mâi- 
nile pentru preoţie25. 

Aşadar, vă poruncesc vouă, care vă temeţi de 
Dumnezeu, toţi câţi v-aţi întristat acum din pricina 
necuviinţei celor osândiţi: Dacă-i veţi vedea că se po- 
căiesc de nebunia faptelor săvârşite, aveţi milă de ei 
ca de mădularele voastre bolnave; dar dacă îi veţi ve- 
dea că se obrăznicesc şi dispreţuiesc întristarea voas- 
tră, “ieșiți din mijlocul lor, deosebiţi-vă de ei și nu vă 
atingeţi de cel necurat“24, ca aşa ei să se ruşineze şi 
să-şi recunoască păcatul lor, iar voi să primiţi răspla- 
ta zelului lui Finees25, prin dreapta judecată a lui 
Dumnezeu și Mântuitorul nostru lisus Hristos, Căruia 
slava şi puterea în vecii vecilor. Amin. 


20. Dan. 4, 24. 

21. Pilde 13, 8. 

22. leş. 32, 6. 

23. leş. 32, 27-29. 

24. Is. 52, 11; 2 Cor. 6, 17. 
25. Num. 25, ll. 


CUPRINS 


Cuvânt înainte, 

de P.F. Părinte Patriarh Daniel .............. 5 
Despre Post (Omilia 1) .......... sdielaeiaa aoeiidetiaasi sea sesiza nas "9 
Despre Post (Omilia a Il-a) ..........ceeeoe ee eeeeeeeneoeeeseese ZA 


Împotriva celor care se imbată........mmeeoeeeeeeeeeceee 36 


Redactor: ANIŞOARA BERBECE 
Tehnoredactare computerizată: AURELIA DROANĂ 
Format 32/70x100. Coli de tipar 3 1/4. Cd. nr. 1149 
TIPOGRAFIA INSTITUTULUI BIBLIC ŞI DE MISIUNE ORTODOXĂ 
Intrarea Miron Cristea nr. 6. Sector 4, Bucureşti. 040162 


Telefon 021 406 71 93; 021 406 71 94; Fax: 021 300 05 53 
www.editurapatriarhiei.ro 
edituraQpatriarhia.ro 
tipogr.inst.biblicQrdslink.ro 
magazinQediturapatriarhiei.ro 


